Slippery When Wet

Slippery When Wet – trečiasis studijinis amerikiečių roko grupės Bon Jovi albumas, išleistas 1986 m. rugpjūčio mėn.

Albumas greitai sulaukė didelio komercinio pasisekimo, daugelis jame išleistų dainų laikomos geriausiai žinomomis Bon Jovi dainomis – „You Give Love a Bad Name“, „Livin' on a Prayer“, „Wanted Dead or Alive“. Pats albumas aštuonias savaites praleido JAV Billboard 200 #1 vietoje, kol kas tai didžiausiu tiražu parduotas Bon Jovi albumas. JAV išpirktas 12 mln. kopijų tiražu, tuo tarpu pasaulyje virš 28 mln. Jis taip pat įtrauktas į knygą „1001 albumas, kuriuos privalai išgirsti iki savo mirties“ (1001 Albums You Must Hear Before You Die).

Istorija 
Nepaisant neblogo „7800° Fahrenheit“ pasisekimo, Bon Jovi netapo tokiomis roko žvaigždėmis, kokiomis svajojo, todėl kitam albumui įrašyti ėmėsi permainų bei kiek pakeitė savo muziką. Visų pirma, pasisamdė bendradarbiauti profesionalų dainų kūrėją Desmond Child. Parašę 30 naujų dainų, Bon Jovi atliko jas vietiniams Niujorko ir Naujojo Džersio paaugliams, kad nuspręstų, kurias jų įtraukti į naująjį albumą. „Slippery When Wet“ įrašytas Little Mountain Sound studijose, Vankuveryje, Kanadoje.

Dainų kūrimas 
Daugiausia dainų albumui parašė vokalistas Jon Bon Jovi ir gitaristas Richie Sambora, bendradarbiaujant su Desmond Child, sukurtos dainos „You Give Love a Bad Name“, „Livin' on a Prayer“ bei „Without Love“.

Iš pradžių Jon Bon Jovi nenorėjo į kuriamą albumą įtraukti kūrinio „Livin' on a Prayer“, nes manė, jog jis nepakankamai tinkamas ir nesulauks dėmesio. Tačiau Richie Sambora nuomonė buvo priešinga, jis tikino, kad tai būsimas hitas. Vis dėlto grupė nusprendė šią dainą įrašyti iš naujo, patobulinta jos versija įtraukta į „Slippery When Wet“. Ironiška, tačiau būtent „Livin' on a Prayer“ tapo viena populiariausių ir žinomiausių grupės dainų, ją galima sulyginti su ne ką mažiau populiariu 2000 m. Bon Jovi singlu „It’s My Life“. Originali „Livin' on a Prayer“ demo versija išleista 2004 m. box set albume „100,000,000 Bon Jovi Fans Can't Be Wrong“.

Albumo pavadinimas ir viršelis 
Šiam albumui iš pradžių prigalvota daugybė skirtingų pavadinimų, kol pagaliau išrinktas „Slippery When Wet“. Remiantis Jon Bon Jovi duotu interviu, jį svarstyta pavadinti „Wanted Dead or Alive“ arba „Guns N' Roses“, tačiau galutinis variantas sugalvotas po grupės apsilankymų Vankuverio striptizo klubuose.
 
Albumo viršelį sudaro ant šlapio paviršiaus išraižytas jo pavadinimo atvaizdas. Tačiau egzistuoja ir kitokia viršelio versija, kurioje matoma moters, apsivilkusios šlapius geltonus marškinėlius su užrašu „Slippery When Wet“, krūtinė. Keletas tokių egzempliorių išleisti tik Japonijoje, kadangi Jon Bon Jovi negalėjo pakęsti šio viršelio rožinės spalvos kraštų.

Sėkmė topuose 
Albumas sulaukė didelio pasisekimo ir padėjo per trumpą laiką Bon Jovi tapti žinomiems visame pasaulyje. Trys išleisti singlai pasiekė aukščiausią JAV Billboard Hot 100 dešimtuką, du iš jų („You Give Love A Bad Name“ ir „Livin' On A Prayer“) užkopė į #1 vietą. „Slippery When Wet“ 38 savaites praleido Billboard 200 topo aukščiausiame penketuke, iš jų 8 savaites išsilaikė #1 pozicijoje. 1986 m. albumas tapo pačiu perkamiausiu Jungtinėse Valstijose, praėjus 8 savaitėms po išleidimo, 7 kartus tapo platininiu.

Jungtinės Karalystės albumų tope pasiekė #6 vietą, top 20-tuke praleido 23 savaites bei 3 kartus gavo platininio sertifikatą, su parduotu 1 mln. kopijų. Kanadoje albumas tapo deimantiniu, o Australijoje 6 kartus platininiu.

Dainos

Albumo dainos

Singlai 
 „You Give Love a Bad Name“ (išleistas 1986 m. liepos mėn.)
 „Livin' on a Prayer“ (išleistas 1986 m. spalio mėn.)
 „Wanted Dead or Alive“ (išleistas 1987 m.)
 „Never Say Goodbye“ (išleistas 1987 m.)

1998 m. specialaus Japonijos leidimo bonus diskas

2010 m. specialaus leidimo bonus takeliai

Topai

Albumas

Singlai

Atestacijos

Personalas

Bon Jovi 
 Jon Bon Jovi – pagrindinis vokalas
 Richie Sambora – gitara, pritariamasis vokalas
 Alec John Such – bosinė gitara, pritariamasis vokalas
 Tico Torres – būgnai, mušamieji instrumentai
 David Bryan – klavišiniai instrumentai, pianinas, sintezatorius, pritariamasis vokalas

Kiti 
 Bruce Fairbairn – mušamieji instrumentai, valtorna, įrašų prodiuseris
 Bob Rock – audio inžinierius
 Tim Crich – inžineriaus asistentas
 Tom Keenlyside – valtorna
 Bill Levy – tapyba
 George Marino – inžinierius
 Lema Moon – valtorna
 Mark Weiss – fotografija

Šaltiniai 

1986 albumai
Bon Jovi albumai